विष्णुस्मृतिः/द्विनवतितमोऽध्यायः
सर्वदानाधिकं अभयप्रदानं  । । ९२.१  । ।

तत्प्रदानेनाभीप्सितं लोकं आप्नोति  । । ९२.२  । ।

भूमिदानेन च  । । ९२.३  । ।

गोचर्ममात्रां अपि भुवं प्रदाय सर्वपापेभ्यः पूतो भवति  । । ९२.४  । ।

गोप्रदानेन स्वर्गलोकं आप्नोति  । । ९२.५  । ।

दशधेनुप्रदो गोलोकान् । । ९२.६  । ।

शतधेनुप्रदो ब्रहमलोकान् । । ९२.७  । ।

सुवर्णशृङ्गीं रौप्यखुरां मुक्तालाङ्गूलां कांस्योपदोहां वस्त्रोत्तरीयां दत्त्वा धेनुरोमसंख्यानि वर्षाणि स्वर्गलोकं आप्नोति  । । ९२.८  । ।

विशेषतः कपिलां  । । ९२.९  । ।

दान्तं धुरंधरं दत्त्वा दशधेनुप्रदो भवति  । । ९२.१०  । ।

अश्वदः सूर्यसालोक्यं आप्नोति  । । ९२.११  । ।

वासोदश्चन्द्रसालोक्यं  । । ९२.१२  । ।

सुवर्णदानेनाग्निसालोक्यं  । । ९२.१३  । ।

रूप्यदानेन रूपं  । । ९२.१४  । ।

तैजसानां पात्राणां प्रदानेन पात्रीभवति सर्वकामानां  । । ९२.१५  । ।

घृतमधुतैलप्रदानेनारोग्यं  । । ९२.१६  । ।

औषधप्रदानेन  । । ९२.१७  । ।

लवणदानेन च लावण्यं  । । ९२.१८  । ।

धान्यप्रदानेन तृप्तिं  । । ९२.१९  । ।

सस्यप्रदानेन च  । । ९२.२०  । ।

अन्नदः सर्वं  । । ९२.२१  । ।

धान्यप्रदानेन सौभाग्यं  । । ९२.२२  । ।

तिलप्रदः प्रजां इष्टां  । । ९२.२३  । ।

इन्धनप्रदानेन दीप्ताग्निर्भवति  । । ९२.२४  । ।

संग्रामे च सर्वजयं आप्नोति  । । ९२.२५  । ।

आसनप्रदानेन स्थानं  । । ९२.२६  । ।

शय्याप्रदानेन भार्यां  । । ९२.२७  । ।

उपानत्प्रदानेनाश्वतरीयुक्तं रथं  । । ९२.२८  । ।

छत्रप्रदानेन स्वर्गं  । । ९२.२९  । ।

तालवृन्तचामरप्रदानेनाध्वसुखित्वं  । । ९२.३०  । ।

वास्तुप्रदानेन नगराधिपत्यं  । । ९२.३१  । ।

यद्यदिष्टतमं लोके यच्चास्ति दयितं गृहे   ।
तत्तद्गुणवते देयं तदेवाक्षयं इच्छता   । । ९२.३२  । ।